CELEX: 52015PC0155
Language: ro
Date: 2015-04-14
Title: Propunere de REGULAMENT AL PARLAMENTULUI EUROPEAN ŞI AL CONSILIULUI de punere în aplicare a mecanismului de prevenire a eludării care permite suspendarea temporară a preferințelor tarifare din Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte

|
			
		
		
		52015PC0155
		
			Propunere de REGULAMENT AL PARLAMENTULUI EUROPEAN ŞI AL CONSILIULUI de punere în aplicare a mecanismului de prevenire a eludării care permite suspendarea temporară a preferințelor tarifare din Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte /* COM/2015/0155 final - 2015/0080 (COD) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
Motivele și obiectivele propunerii
Prezenta propunere vizează includerea în
legislația Uniunii Europene a mecanismului de prevenire a eludării
prevăzut în Acordul de asociere UE-Georgia.
Contextul general
Acordul de asociere cu Georgia include un
așa-zis mecanism de prevenire a eludării, care prevede posibilitatea
de a reintroduce taxa vamală aplicabilă NCMF atunci când importurile
de anumite produse agricole din Georgia depășesc un prag dat,
fără o justificare corespunzătoare cu privire la originea
exactă a acestora. 
Este necesar un regulament de punere în
aplicare al Parlamentului European și al Consiliului, pentru a institui în
legislația internă a UE instrumentul de care este nevoie pentru a
putea aplica mecanismul de prevenire a eludării.
2.           REZULTATELE
CONSULTĂRILOR CU PĂRȚILE INTERESATE ȘI ALE EVALUĂRII
IMPACTULUI
Prezenta propunere de regulament de punere în
aplicare rezultă direct din textul acordului negociat cu Georgia. În
consecință, nu este necesar să fie consultate separat
părțile interesate și nici să se realizeze o evaluare a
impactului.
3.           ELEMENTELE JURIDICE ALE
PROPUNERII
Rezumatul acțiunii propuse
Propunerea de regulament al Parlamentului
European și al Consiliului anexată constituie instrumentul juridic
pentru punerea în aplicare a mecanismului de prevenire a eludării din
acordul încheiat deja cu Georgia.
Temeiul juridic
Articolul 207 alineatul (2) din Tratatul
privind funcționarea Uniunii Europene.
2015/0080 (COD)
Propunere de
REGULAMENT AL PARLAMENTULUI EUROPEAN
ŞI AL CONSILIULUI
de punere în aplicare a mecanismului de
prevenire a eludării care permite suspendarea temporară a
preferințelor tarifare din Acordul de asociere dintre Uniunea
Europeană și Comunitatea Europeană a Energiei Atomice și
statele membre ale acestora, pe de o parte, și Georgia, pe de altă
parte
PARLAMENTUL EUROPEAN ȘI
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 207 alineatul (2), 
având în vedere propunerea Comisiei Europene, 
după transmiterea proiectului de act
legislativ către parlamentele naționale, 
acționând în conformitate cu procedura
legislativă ordinară[1],

întrucât: 
(1)       La 10 mai 2010, Consiliul a
autorizat Comisia să deschidă negocieri cu Georgia în vederea
încheierii unui nou acord între Uniune și Georgia. 
(2)       Aceste negocieri au fost
finalizate cu succes, Acordul de asociere dintre Uniunea Europeană și
Comunitatea Europeană a Energiei Atomice și statele sale membre, pe
de o parte, și Georgia, pe de altă parte[2] („acordul”) fiind
semnat la 27 iunie 2014 și aplicat cu titlu provizoriu de la 1 septembrie
2014. 
(3)       Este necesar să se
stabilească proceduri pentru a garanta aplicarea eficace a mecanismului de
prevenire a eludării care permite suspendarea temporară a
preferințelor tarifare incluse în acord.
(4)       Ar trebui să existe
posibilitatea de a suspenda taxele vamale preferențiale, timp de maximum
șase luni, atunci când importurile de anumite produse agricole și
produse agricole prelucrate ating volumele anuale de import definite. 
(5)       Din motive de
transparență, Comisia ar trebui să prezinte Parlamentului
European și Consiliului un raport anual privind punerea în aplicare a
acordului și aplicarea mecanismului de prevenire a eludării.
(6)       Punerea în aplicare a
mecanismului de prevenire a eludării care permite suspendarea
temporară a preferințelor tarifare prevăzute în acord
necesită condiții uniforme. Pentru a asigura condițiile uniforme
pentru punerea în aplicare a prezentului regulament, Comisiei ar
trebui să i se confere competențe de executare. Respectivele
competențe ar trebui exercitate în conformitate cu Regulamentul (UE)
nr. 182/2011 al Parlamentului European și al Consiliului[3]. 
(7)       Pentru adoptarea actelor de
punere în aplicare ar trebui utilizată procedura de consultare, având în
vedere că respectivele acte trebuie puse în aplicare rapid odată ce
pragul relevant pentru categoriile de produse enumerate în anexa II-C la acord
a fost atins, având în vedere că aceste acte au doar o perioadă foarte
limitată de aplicare.
(8)       Pentru a se evita impactul
negativ asupra pieței din Uniune ca urmare a creșterii importurilor,
Comisia ar trebui să adopte acte de punere în aplicare cu aplicabilitate
imediată, atunci când există motive imperative de urgență
care impun acest lucru, în cazuri justificate în mod corespunzător
referitoare la suspendarea temporară a tarifelor preferențiale
acordate în temeiul mecanismului de prevenire a eludării prevăzut în
acord, 
ADOPTĂ PREZENTUL REGULAMENT: 
Articolul 1
Obiect și domeniu de aplicare 
1.           Prezentul regulament
stabilește dispozițiile de punere în aplicare a mecanismului de
prevenire a eludării care permite suspendarea temporară a
preferințelor tarifare din Acordul de asociere dintre Uniunea
Europeană și Comunitatea Europeană a Energiei Atomice și
statele membre ale acestora, pe de o parte, și Georgia, pe de altă
parte. 
2.           Prezentul regulament se
aplică produselor originare din Georgia. 
Articolul 2
Mecanismul de prevenire a eludării
pentru anumite produse agricole și pentru produsele agricole transformate 
1.           Se stabilește un volum
anual mediu pentru importurile de produse enumerate în anexa II-C la acord,
care fac obiectul mecanismului de prevenire a eludării prevăzut la
articolul 27 din acord. În cazurile în care există motive imperative
de urgență legate de volumul importurilor dintr-una sau mai multe
categorii de produse care atinge volumul indicat în anexa II-C la acord în
orice an dat începând cu data de 1 ianuarie, cu excepția cazului în care a
primit o justificare solidă din partea Georgiei, Comisia adoptă un
act de punere în aplicare cu aplicabilitate imediată, în conformitate cu
procedura menționată la articolul 4 alineatul (2) din
prezentul regulament. Comisia poate să decidă suspendarea
temporară a taxei preferențiale aplicate produsului (produselor) sau
să decidă că o astfel de suspendare nu este adecvată. 
2.           Suspendarea temporară a
taxelor vamale preferențiale se aplică pentru o perioadă maximă
de șase luni de la data publicării deciziei de suspendare a taxelor
preferențiale. Înainte de expirarea perioadei de șase luni și în
cazurile în care există motive imperative de urgență legate de
suspendarea taxelor preferențiale, Comisia poate adopta un act de punere
în aplicare cu aplicabilitate imediată în conformitate cu procedura
menționată la articolul 4 alineatul (2) din prezentul
regulament cu scopul de a ridica suspendarea temporară a taxei vamale
preferențiale, dacă s-a asigurat că volumul din categoria
relevantă de produse importate în plus față de volumul
menționat în anexa II-C la acord rezultă dintr-o modificare a
nivelului de producție și a capacității de export a
Georgiei pentru produsul (produsele) în cauză.
Articolul 3 
Raportul 
1.           Comisia prezintă
Parlamentului European și Consiliului un raport anual cu privire la
aplicarea, implementarea și îndeplinirea obligațiilor prevăzute
la titlul IV al acordului și în prezentul
regulament. 
2.           În raport se prezintă,
de asemenea, un rezumat al statisticilor și al evoluției schimburilor
comerciale cu Georgia. 
3.           În termen de o lună de
la prezentarea raportului de către Comisie, Parlamentul European poate
să invite Comisia la o reuniune ad-hoc a comisiei sale competente în
domeniu pentru a prezenta și pentru a explica orice aspect legat de
punerea în aplicare a prezentului regulament. 
4.           Comisia publică raportul
în termen de cel mult trei luni de la prezentarea acestuia către
Parlamentul European și Consiliu. 
Articolul 4
Procedura comitetului 
1.           Comisia este asistată de
Comitetul pentru organizarea comună a piețelor agricole, instituit
prin articolul 229 alineatul (1) din Regulamentul (UE)
nr. 1308/2013, și, în ceea ce privește produsele agricole
prelucrate, Comisia este asistată de Comitetul pentru probleme orizontale
privind comerțul cu produse agricole transformate neincluse în anexa I,
instituit prin articolul 44 alineatul (1) din Regulamentul (UE)
nr. 510/2014[4].
Aceste comitete sunt comitete în sensul Regulamentului (UE) nr. 182/2011. 
2.           În cazul în care se face
trimitere la prezentul alineat, se aplică articolul 8 din Regulamentul
(UE) nr. 182/2011, coroborat cu articolul 4 din același regulament. 
Articolul 5
Intrarea în vigoare 
Prezentul regulament intră în vigoare în
ziua următoare datei publicării în Jurnalul Oficial al Uniunii
Europene. 
Acesta se aplică importurilor din Georgia
începând cu data de aplicare a acordului. 
Prezentul regulament este obligatoriu
în toate elementele sale și se aplică direct în toate statele membre.
Adoptat la Bruxelles,
Pentru Parlamentul European                       Pentru
Consiliu
Președintele                                                  Președintele

[1]               
[2]               Decizia 2014/494/UE a Consiliului din 16 iunie 2014
privind semnarea, în numele Uniunii Europene, și aplicarea cu titlu
provizoriu a Acordului de asociere între Uniunea Europeană și
Comunitatea Europeană a Energiei Atomice și statele membre ale
acestora, pe de o parte, și Georgia, pe de altă parte (JO L 261,
30.8.2014, p. 4).
[3]               Regulamentul (UE) nr. 182/2011 al Parlamentului European
și al Consiliului din 16 februarie 2011 de stabilire a normelor și
principiilor generale privind mecanismele de control de către statele
membre al exercitării competențelor de executare de către
Comisie (JO
L
55, 28.2.2011, p. 13).
[4]               Regulamentul (UE) nr. 510/2014 al Parlamentului European
și al Consiliului din 16 aprilie 2014 de stabilire a regimului
comercial aplicabil anumitor mărfuri rezultate din transformarea
produselor agricole și de abrogare a Regulamentelor (CE) nr. 1216/2009
și (CE) nr. 614/2009 ale Consiliului (JO L 150, 20.5.2014, p. 1).